**NACIONALINĖ ŠVIETIMO AGENTŪRA**

**ŠIAULIŲ „JUVENTOS“ PROGIMNAZIJOS VEIKLOS**

**TEMINIO IŠORINIO VERTINIMO ATASKAITA**

2021-12-15 Nr. A-31

Vilnius

**ĮVADAS**

**Vizito laikas** – 2021 m. lapkričio 22–26 d.

**Išorinio vertinimo tikslas** – mokyklos veiklos kokybės teminis išorinis vertinimas.

Išorinis vertinimas Šiaulių „Juventos“ progimnazijoje atliktas vadovaujantis Lietuvos Respublikos švietimo, mokslo ir sporto ministrės 2021 m. liepos 9 d. įsakymu Nr. V-1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“. Vertinant progimnazijos veiklą naudotasi Nacionalinės švietimo agentūros (toliau – NŠA) atliktu mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimu, elektroninėmis duomenų bazėmis, Šiaulių „Juventos“ progimnazijos planavimo, veiklos bei mokinių pasiekimų ir pažangos fiksavimo dokumentų analize, pirmine mokyklos informacija.

Išorės vertintojai stebėjo 93 ugdymo veiklas (pamokas, konsultacijas, specialiąsias pratybas, neformaliojo švietimo užsiėmimą, klasės valandėlę), stebėjo mokinius natūralioje aplinkoje (koridoriuose, valgykloje), analizavo mokinių veiklą pamokose, kalbėjosi su progimnazijos bendruomene (mokiniais, mokytojais, administracija, kitais darbuotojais, tėvais, savivaldos institucijų ir darbo grupių nariais – Progimnazijos taryba, Metodine taryba, Mokinių seimu, Vaiko gerovės komisija, veiklos kokybės įsivertinimo ir klasių vadovų metodine grupėmis).

Vertindami veiklą mokykloje, išorės vertintojai dažniausiai vartojo aprašomuosius kokybės epitetus:

* labai gerai, kryptingai, veiksmingai (4 lygis) – taip įvertintą veiklą reikėtų paskleisti už mokyklos ribų;
* gerai, pakankamai kryptingai, tinkamai (3 lygis) – veiklą, patirtį verta skleisti mokykloje;
* neblogai, patenkinamai, vidutiniškai, nesistemingai, priimtinai (2 lygis) – veikla mokykloje tinkama, bet yra ką tobulinti, verta sustiprinti ir išplėtoti.

Vertinimo sprendimai yra priimti bendru išorės vertintojų komandos sprendimu.

Išorės vertintojų komanda yra įsitikinusi, kad visus rekomenduojamus patobulinimus mokykla gali įgyvendinti veiksmingiau panaudodama vidaus išteklius ir pasitelkdama išorės partnerius.

Nuoširdžiai dėkojame mokyklos direktorei Ritai Tamašauskienei, direktorės pavaduotojoms ugdymui, darbų vadovui ir visam kolektyvui už bendradarbiavimą ir svetingumą.

**I. MOKYKLOS KONTEKSTAS**

Šiaulių „Juventos“ progimnazija yra miesto centro mokykla, teikianti pradinį, pagrindinio ugdymo pirmos dalies ir neformalųjį muzikinį ugdymą. Švietimo įstaiga gyvuoja jau 50 metų. 2021 m. rugsėjo 1 d. duomenimis, mokykloje mokėsi 756 mokiniai, suformuotas 31 klasių komplektas. Mokykloje dirba 119 darbuotojų, iš kurių 93 – pedagoginiai darbuotojai. Mokytojai nuolat tobulina kompetenciją, kolektyve dirba 2 mokytojai ekspertai, 45 mokytojai metodininkai, 29 vyresnieji mokytojai, 17 mokytojų. Mokyklai vadovauja direktorė ir 4 direktorės pavaduotojai ugdymui. Svarbu pastebėti, kad progimnazijos mokiniams sudarytos sąlygos gauti specialiąją pedagoginę, socialinę pedagoginę, specialiąją pagalbą, kurią teikia 2 socialiniai pedagogai, 1 specialusis pedagogas, 1 logopedas, 2 mokytojo padėjėjai, bibliotekininkė. Mokykloje mokosi ir specialiojo pedagogo, logopedo pagalbą gauna 122 specialiųjų ugdymosi poreikių turintys mokiniai (16 proc. mokyklos mokinių), 45 (6 proc. mokyklos mokinių) iš jų yra įvertinti Šiaulių miesto pedagoginėje psichologinėje tarnyboje.

Mokykla išskirtinė mieste ir šalyje tuo, kad bendrojo ugdymo ir muzikinio ugdymo procesai yra integruoti ir mokiniams pagal sudarytą bendrą tvarkaraštį vienu metu vyksta bendrojo ir muzikinio ugdymo pamokos. Mokykla nuo seno garsėja stipriu muzikiniu ugdymu, aukštais pasiekimais muzikos, projektinėje, neformaliojo švietimo srityse. Ugdymo procesas organizuojamas specializuotuose kabinetuose (pandemijos metu mokiniai ugdomi klasėse, mokytojai ateina pas mokinius į klases). Mokymosi spragoms likviduoti ir gabumams plėtoti 31 mokytojas mokiniams organizuoja konsultacijas. Progimnazija siekia užtikrinti kokybišką ugdymą visų socialinių grupių šeimų mokiniams, mokykloje ugdymas organizuojamas „Visos dienos mokyklos“ principu.

Direktorė dirba nuo 2020 spalio mėn., todėl jos, kaip vadovės, metinės užduotys nebuvo vertintos. Direktorei 2021 m. suformuluotos užduotys orientuotos į strateginių tikslų įgyvendinimą. Pastebėtina, kad minėtų užduočių turinys susijęs su mokymosi ir poilsio sąlygų, kurios tenkintų visų mokinių poreikius, sudarymu, kiekvieno mokinio asmenybės tapsmo pažangos stebėjimu.

2018–2020 m. buvo atnaujintos mokyklos erdvės, o 2021 m. – multifunkcinis mokyklos stadionas. Tai lemia kokybiškesnes ugdymo turinio pateikimo galimybes.

Išorinio teminio vertinimo metu ugdymas organizuotas COVID-19 pandemijos sąlygomis – procesas, kiek buvo įmanoma, vyko sklandžiai, valdant srautus mokytojai dirbo mokiniams paskirtuose kabinetuose. Pavienėse pamokose mokyta hibridiniu būdu, viena pamoka (ispanų) vyko nuotoliniu būdu, viena muzikos meistriškumo pamoka, kurią vedė pianistas muzikos profesorius Rokas Zubovas.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE: STIPRIEJI IR TOBULINTINI MOKYKLOS VEIKLOS ASPEKTAI**

**Stiprieji veiklos aspektai**

1. Mokyklos vizijos bendrumas ir išskirtinumas sudaro palankias prielaidas įtraukiajam ugdymui (1.1. – 3 lygis, išskirtas aspektas 4 lygis).
2. Tinkamas išteklių paskirstymas kuria įgalinančią mokyklos aplinką (1.1.5. – 3 lygis).
3. Paveikus mokyklos tinklaveikos atvirumas įgalina bendruomenę (1.6.1. – 3 lygis).
4. Švietimo specialistų pagalba užtikrina lygias galimybes visiems (2.1.5. – 3 lygis).
5. Įtraukios kultūros kūrimas grindžiamas tinkamais ugdymo(si) dalyvių tarpusavio santykiais (2.2.4. – 3 lygis).

**Tobulintini veiklos aspektai**

1. Planavimo lankstumas ir nuoseklumas (2.1. – 3 lygis, išskirtas aspektas 2 lygis).
2. Sąlygų sudarymas skirtingiems mokiniams strategiškai taikyti ir įvairiais būdais pademonstruoti žinojimą (2.2. – 3 lygis, išskirtas aspektas 2 lygis).
3. Pasiekimų vertinimas esant mokinių įvairovei (2.3. – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Progimnazijos veiklos kokybės įsivertinimą, remdamasi Mokyklos, įgyvendinančios bendrojo ugdymo programas, veiklos kokybės įsivertinimo metodika (2016 m.), atlieka įsivertinimo grupė. Ši grupė ir organizuoja, ir vykdo įsivertinimą. Kiti bendruomenės nariai dažniausiai tėra respondentai – atsakinėja į anketų klausimus. Metodinė taryba pasiūlo, kurias temas ar rodiklius įsivertinti. Tyrimo išvadas formuluoja, dažniausiai ir rekomendacijas rengia įsivertinimo grupė. Vertintojai pastebi, kad progimnazijai vertėtų vykdant šią veiklą dalytis lyderyste – į tyrimą įtraukti daugiau bendruomenės narių: tėvų (tėvai pokalbyje su vertintojais išgirdę pasiūlymą fiksuoti tėvų nuomonę, tobulinimo pasiūlymus, apibendrintus rezultatus skelbti bendruomenei priėmė labai palankiai), mokinių, mokytojų ir kitų personalo darbuotojų. Tokiu būdu įsivertinimas paskatintų bendruomenės narius analizuoti ir vertinti esamą situaciją, numatyti veiksmingus pokyčius, bendrai tartis dėl tobulinimo galimybių. Rekomendacijoms rengti vertėtų sudaryti kompetentingiausių tirtu klausimu pedagogų grupę.

Visuminį anketavimą (platųjį įsivertinimą) progimnazija tikslingai derina su strateginio planavimo ciklu. Paskutinis platusis įsivertinimas vyko 2021 birželio mėn. Per paskutiniuosius priešpandeminius metus progimnazija apklausų būdu įsivertino mokymosi organizavimą (rodiklis 2.4.) ir padarė išvadą, kad „*mokant skirtingų ugdymosi poreikių turinčius mokinius sunkumų iškyla diferencijuojant mokymą*“, nustatė sunkumų priežastis: laiko stoka ir didelis mokinių skaičiaus klasėse. Apie pastoliavimą, kuris sudarytų sąlygas mažinti diferencijavimo apimtis, nekalbėta.

Pastebėtina, kad temos pasirinkimas tikslingas, susijęs su įtraukiuoju ugdymu. Po tėvų, mokinių ir mokytojų apklausų nustatyti nuotolinio mokymo(si) stiprieji ir tobulintini aspektai, tačiau kaip ir kas bus tobulinama, kokiu būdu turėtų būti stiprinama mokinių mokymosi motyvacija, atsakomybė už išmokimą, kaip bus ugdomi mokymosi savivaldumo gebėjimai, užtikrinama kiekvieno mokinio įtrauktis, kol kas nenuspręsta.

Pastebėtina, kad paskutinius metus pedagoginė bendruomenė nerengė detaliųjų rodiklių (iliustracijų), kaip siektinos ugdymo kokybės, aprašymų, todėl galima teigti, kad progimnazijoje šiuo metu nėra susitarimų, kokios kokybės mokykla siekia, ko ir kiek iki siekiamybės dar trūksta. Progimnazijai rekomenduotina nepamiršti veiklų, prie kurių buvo susitelkta įsivertinimo metu, *–* integruoti jas į naujai pasirinktą tobulinti veiklos aspektą, t. y. sudaryti „rodiklių krepšelį“. Pagirtina, kad įsivertindama mokykla bando nustatyti priežasčių ir pasekmių ryšius, lokalizuoti problemą. Progimnazijai vertėtų pamąstyti, kaip atsirinkti respondentų imtį, pvz., aiškinantis, kas lemia mokinių pasiekimų ir pažangos pokyčius, tyrimui pasirinkti mokinius, kurių pažanga per pastaruosius metus buvo dinamiška (t. y. tuos, kurie daro pastebimą pažangą arba nedaro pažangos), atsižvelgiant į šių mokinių lankomumą, mokymosi motyvaciją, įsitraukimą į mokymąsi ir pan., nustatyti pažangos nepastovumo priežastis.

Jau vienerius metus progimnazijos mokytojų komanda dalyvauja „SELFIE – Skaitmeninių mokyklų apdovanojimų“ (angl. „SELFIE – Digital Schools Awards“) programoje / projekte. Projektą pradėjo nuo mokyklos veiklos įsivertinimo naudojant Europos Komisijos SELFIE įrankį. Išnagrinėjus įsivertinimo rezultatus, darbo grupė sutarė, kad gilinsis į sritį „Infrastruktūra ir įranga“. Metus mokytojų padedami rinko įrodymus lyderystės, infrastruktūros ir įrangos, tęstinio profesinio tobulėjimo, mokymo ir mokymosi, vertinimo metodų, mokinių skaitmeninių įgūdžių, bendradarbiavimo ir tinklaveikos sritims, dalyvavo 15-oje viešųjų konsultacijų / susitikimų, kur mokyklos dalijosi patirtimi, įžvalgas teikė projekto vadovai, vertintojai. Šių metų lapkričio 9 d. progimnazijos komanda „Juventos“ unikalumą, savitumą pristatė dalydamiesi asmenine ugdymo patirtimi. Komanda džiaugėsi, kad pavyko parengti originalų, gyvą, naudingą pristatymą, kuriame kalbėjo visi 7 komandos nariai.

Apibendrinant galima teigti, kad Valstybinės švietimo 2013–2022 metų strategijos tikslą – „*diegti duomenų analize ir įsivertinimu grįstą švietimo kokybės kultūrą, užtikrinančią savivaldos, socialinės partnerystės ir vadovų lyderystės darną*“ – progimnazija įgyvendina. Įsivertinimas daro poveikį mokyklos kaitai, tačiau procesui dar stinga tęstinumo, gilumo, bendruomeniškumo.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA**

**Vertinimo lygis: 3**

|  |  |
| --- | --- |
| **Rodiklis, vertinimo lygis** | Vertinimo pagrindimas,  apibendrinimas |
| 1.1. Perspektyva ir bendruomenės susitarimai, 3 lygis | Mokyklos vizijos bendrumas yra išskirtinis.  Mokyklos vizija – „Mokyklos dainos“ teksto eilutė – priimtina visiems bendruomenės nariams. Kiekvienas vizijos žodis savitai atskleidžia įtraukiajam ugdymui svarbius aspektus: muzika – „mus vienija, apjungia muzika, kuria geras, pozityvias emocijas kiekvienam“, tiesa – „elgiamės teisingai, priimame ir gerbiame visus, visi turime skirtybių ir esame ypatingi“, šviesa – „turime poreikį tobulėti, nuolat mokytis“.Pokalbiai su įstaigos bendruomenės atstovais patvirtino, kad mokyklos vizija yra reali progimanzijos veiklos perspektyva, atliepianti bendruomenėje sutartas esmines vertybes: pagarbą sau ir kitiems, fiziškai ir emociškai saugios aplinkos kūrimą, gilų atsakomybės už savo poelgius jausmą. Mokyklos savivaldos institucijų, darbo grupių dokumentų analizė leidžia teigti, kad mokyklos strateginių dokumentų – strateginio ir metinio veiklos planų – turinys grindžiamas bendrai apmąstytu sutarimu. Mokyklos 2021–2023 metų strateginiame veiklos plane iškelti uždaviniai, pvz., „Užtikrinti kokybišką pagalbos teikimą įvairių poreikių mokiniams“, „Kurti saugią mokyklos aplinką“, įvardija kryptingą mokyklos bendruomenės siekį įgyvendinti viziją.Mokyklos pastangas įgyvendinti vizijoje įvardintus siekinius patvirtina ir tėvų atsakymai. NŠA apklausoje, vertindami teiginį „Mokykla deda daug pastangų, kad visiems būtų gera“, atsakymus „Tikrai taip“ ir „Lyg ir taip“ pasirinko 90,8 proc. 2–4 klasių (atsakymas vertinamas kaip vienas santykinai stipresnių mokyklos aspektų įtraukiojo ugdymo požiūriu) ir 83,1 proc. 5–8 klasių mokinių tėvų.  Vertintojų komanda daro išvadą, kad mokyklos vizijos bendrumas ir išskirtinumas sudaro palankias prielaidas įtraukiajam ugdymui. Šis aspektas vertinamas kaip vienas stipriųjų mokyklos veiklos aspektų.  Veiklos kryptingumas yra tinkamas.  Mokyklos strateginių dokumentų turinio analizė patvirtino, kad jie labai gerai atitinka nacionalinės ir Šiaulių miesto strategijų nuostatas. Rengiant mokyklos 2021–2023 metų strateginį veiklos planą vadovautasi Valstybine švietimo 2013–2022 metų strategija, Geros mokyklos koncepcija, 2015–2024 metų Šiaulių miesto strateginiu plėtros planu, patvirtintu Šiaulių miesto savivaldybės tarybos 2016 m. rugpjūčio 25 d. sprendimu Nr. T-325 „Dėl 2015–2024 metų Šiaulių miesto strateginio plėtros plano patvirtinimo“. Vaiko gerovės komisijos, pagalbos mokiniui specialistų veikla demonstruoja sutelktą kryptingą darbą įgyvendinant „mokykla visiems“ nuostatas. Į NŠA tyrimo teiginį „Į mokyklą priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų“ atsakymus „Tikrai taip“ ir „Lyg ir taip“ pasirinko 87,8 proc. 2–4 klasių ir 88,1 proc. 5–8 klasių mokinių tėvų. Šie atsakymai vertinami kaip vieni santykinai silpnesnių mokyklos aspektų įtraukiojo ugdymo požiūriu. Į NŠA atlikto tyrimo teiginį „Mokytojai stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų“ atsakymus „Tikrai taip“ ir „Lyg ir taip“ pateikė 73,7 proc. 2–4 klasių mokinių tėvų, atsakymus „Lyg ir ne“ ir „Tikrai ne“ nurodė 11,5 proc. tėvų. Būtina pažymėti, kad šis aspektas – vienas santykinai silpnesnių įtraukiojo ugdymo požiūriu. Mokyklos 2021–2023 metų strateginio veiklos plano dalyje „SSGG analizė“ mokykla yra pripažinusi būtinybę kryptingiau organizuoti Metodinės tarybos veiklą. Viena iš įsivardintų galimybių – „Aktyvinti kryptingesnę Metodinės tarybos veiklą“.  Neabejotina, kad kryptingesnė Metodinės tarybos veikla, gilesnės Metodinės tarybos ir Vaiko gerovės komisijos veiklos sąsajos padėtų sėkmingiau realizuoti „mokyklos visiems“ nuostatas institucijoje.  Sprendimų pagrįstumas yra geras.  Pokalbiai su įstaigos administracija, Įsivertinimo grupe patvirtino mokyklos siekį į veiklos perspektyvą nukreiptus veiklos tobulinimo sprendimus priimti atsižvelgiant į įsivertinimo rezultatus. Į Įsivertinimo grupės vykdomas apklausas įsitraukia ir atsakymus pateikia apie 70 proc. respondentų. Dokumentų analizė ir pokalbis su Įsivertinimo grupe leido konstatuoti, kad mokyklos veiklos kokybės įsivertinimas vykdomas kiekvienais metais, įsivertinimo metu gauti duomenys analizuojami ir pristatomi mokyklos bendruomenei. Priemonės identifikuotiems silpniesiems mokyklos veiklos aspektams tobulinti numatomos mokyklos metiniame veiklos plane, fiksuojamos kitų institucijų, darbo grupių veiklos planavimo dokumentuose. Mokykla kasmet teikia Bendrojo ugdymo mokyklų įsivertinimo ir pažangos ataskaitą Nacionalinei švietimo agentūrai.  Siekiant tobulinti duomenimis grįstų sprendimų priėmimą, būtina mokyklos veiklos kokybės įsivertinimo rezultatus analizuoti mokyklos pažangos įtraukiojo ugdymo link požiūriu, įsivertinimo išvadas formuluoti remiantis ne tik apklausomis, bet ir formaliojo, neformaliojo vaikų švietimo veiklų stebėjimo mokykloje dokumentais, kitų šaltinių analizės rezultatais.  Planų gyvumas yra tinkamas.  Dokumentų turinio analizė patvirtina, kad užtikrinama labai gera mokyklos strateginių ir metinių veiklos ir kitų įstaigoje rengiamų planų dermė. Metodinių grupių, Vaiko gerovės komisijos veiklos planai prireikus papildomi, atnaujinami. Klasių vadovų veiklos planuose nėra fiksuojami klasės vadovo veiklos tikslai, uždaviniai, tačiau iš planuose įvardintų veiklų turinio darytina išvada, kad jos neblogai dera su mokyklos strateginiuose dokumentuose įvardintais tikslais ir uždaviniais. Pažymėtina, kad klasių vadovų veiklos planuose nenumatytas poreikis apibūdinti klasės kontekstą, klasėje besimokančių mokinių ypatumus, todėl darytina prielaida, kad klasės vadovo veikla planuojama nepakankamai įvertinus klasės mokinių poreikius. Planų lankstumą įrodo pokalbyje su mokyklos administracija fiksuota informacija apie sutartą būtinybę rengiant 2021 m. veiklos planą atsižvelgti į dėl pandemijos pakitusią ugdymo(si) situaciją. Vaiko gerovės komisijos veikla užtikrina paveikų mokyklos strateginio veiklos plano uždavinio „Užtikrinti kokybišką pagalbos teikimą įvairių poreikių mokinimas“ įgyvendinimą. Tinkamas prevencinio darbo planavimas padeda įgyvendinti mokyklos 2021–2023 metų strateginio veiklos plano uždavinį „Kurti saugią mokyklą“. Planuojamo prevencinio darbo paveikumą patvirtina NŠA tyrime dalyvavusių mokinių atsakymai. NŠA tyrimo srities „Patyčių prevencija“ teiginių vertinimai tarp 5–8 klasių mokinių pripažįstami kaip santykinai stipresni įtraukiojo ugdymo požiūriu. Vertindami apklausos teiginį „Mokykla daro viską, kad nebūtų patyčių“, atsakymus „Tikrai taip“ ir „Lyg ir taip“ pasirinko 83,3 proc. 2–4 klasių mokinių. Mokyklos ugdymo planas parengtas vadovaujantis Bendraisiais ugdymo planais, atsižvelgiama į mokinių ugdymo(si) ir mokymosi pagalbos poreikius. Mokyklos ugdymo plano turinys atskleidžia progimnazijos potencialą įtraukiojo ugdymo srityje.  Siekiant veiksmingų įtraukiojo ugdymo praktikų, būtina stiprinti atsakingą visų mokyklos bendruomenės grupių dalyvavimą įgyvendinant įstaigos tikslus ir uždavinius.  Optimalus išteklių paskirstymas yra geras.  Personalo politika mokykloje paveikiai atliepia mokinių poreikius – darbuotojų komanda šiais mokslo metais papildyta 2 mokytojų padėjėjų pareigybėmis. Siekiant užtikrinti pagalbos mokiniams kokybę, vykdant atranką buvo apsispręsta šioms pareigoms atrinkti pedagoginį išsilavinimą turinčius asmenis. Siekiant atliepti mokinių įvairovės poreikius, mokytojams talkina švietimo pagalbos specialistų komanda: specialusis pedagogas (1 et.), logopedas (1,5 et.), socialinis pedagogas (2 et.). Mokyklos direktorė patvirtino, kad organizuojant pedagoginių ir nepedagoginių darbuotojų atrankas visada išsiaiškinamos darbuotojo nuostatos įtraukiojo ugdymo atžvilgiu, analizuojama jo praktinė patirtis ir gebėjimai dirbti su įvairiais vaikais ir kt. Tinkamą vadovų dėmesį naujiems darbuotojams, jų atliekamo darbo kokybei patvirtina NŠA tyrimas. Teiginiui „Mūsų mokykloje veikia paramos naujam darbuotojui sistema“ atsakymus „Tikrai taip“, „Lyg ir taip“ pasirinko 91,7 proc. apklausoje dalyvavusių mokytojų. Būtina pažymėti, kad šis aspektas – vienas santykinai silpnesnių įtraukiojo ugdymo požiūriu. Finansiniai ištekliai planuojami ir skirstomi skaidriai. Mokyklos 2021–2023 metų strateginio veiklos plano dalyje „SSGG analizė“ mokykla nuolat atnaujinamą materialinę bazę yra įvardijusi kaip vieną iš stiprybių. Mokymo(si) priemonių poreikis aptariamas metodinėse grupėse, Metodinėje taryboje, svarstomas Mokyklos tarybos posėdžiuose, direkciniuose pasitarimuose. Išsiaiškinta, kad formuojant priemonių poreikį atsižvelgiama į mokyklos strateginiuose dokumentuose iškeltus tikslus ir uždavinius. Mokykla sėkmingai plėtoja projektinę veiklą, projektų lėšas skiria šiuolaikinėms priemonėms, sudarančioms įvairesnes galimybes motyvuojančiai įtraukčiai, įsigyti. Kasmetinis 1,2 proc. GPM lėšų pritraukimas padeda įgyvendinti mokyklos erdvių atnaujinimo, edukacinių erdvių kūrimo sumanymus. Siekiant padėti mokiniams įveikti kylančius elgesio, emocijų kaitos iššūkius, klasių kabinetams nupirkta 10 nusiraminimo krėslų. Visi pradinių klasių kabinetai, dalis dalykų kabinetų aprūpinti išmaniaisiais ekranais, interaktyviosiomis lentomis, įsigytos „Apple“ planšetės, išmanieji kubai, 16 grafinių planšečių. Visi mokytojai turi kompiuterius / planšetes. Potenciali informacinių technologijų plėtra mokykloje sudaro sąlygas ugdymo procesą pritaikyti skirtingų poreikių ir gebėjimų mokiniams.  Išorės vertintojų surinkti duomenys leidžia teigti, kad ugdymo proceso organizavimas ne dalykų kabinetuose, bet mokinių klasėse (dėl pandemijos) apsunkina įvairesnių išteklių, priemonių naudojimą pamokose.  Apibendrinti stebėtų pamokų protokolų duomenys patvirtina gerą išteklių paskirstymą – pamokos objekto „Ugdymo(si) aplinkos“ vertinimo vidurkis – 2,8.  NŠA tyrimo duomenys atskleidžia, kad 69,8 proc. mokyklos mokytojų pavyksta pasitelkti turimas elektronines priemones užduotims pamokose diferencijuoti.  Mokyklos kompetenciją sėkmingai organizuoti įtraukųjį ugdymą atskleidžia stebėtų pamokų protokolų analizė, patvirtinanti, kad net 28 stebėtose pamokose (30 proc.) optimalus išteklių paskirstymas įvardijamas kaip stiprusis pamokos aspektas.  Vertintojų komanda daro išvadą, kad tinkamas išteklių paskirstymas kuria įgalinančią mokyklos aplinką. Ši veikla yra pripažįstama kaip viena stipriųjų mokyklos veiklos aspektų.  Greitos interneto duomenų perdavimo spartos užtikrinimas mokyklos erdvėse padėtų sėkmingiau kurti multimodalinio mokymosi sąlygas pamokose.  Išorės vertintojų komanda konstatuoja, kad mokyklos perspektyva ir bendruomenės susitarimai yra tinkami sėkmingam įtraukiojo ugdymo vyksmui mokykloje. |
| 1.2. Lyderystė, 3 lygis | Lyderystė mokykloje – paveiki.  Lyderystė mokymuisi yra potenciali.  Pokalbiai su mokyklos administracija, kitomis tikslinėmis grupėmis patvirtino, kad mokykloje vyrauja pasidalytoji lyderystė – aktyviausi bendruomenės nariai, palaikomi administracijos ir kolegų, įsitraukia į savivaldos grupių veiklas, nevengia prisiimti atsakomybės. Lyderiais laikomi įvairiose srityse iniciatyvą rodantys, naujas idėjas įgyvendinantys mokyklos administracijos darbuotojai, mokytojai, pagalbos mokiniui specialistai. Kiekvieno lyderio iniciatyvos, padedančios kurti įtraukųjį ugdymą, skatinamos. Mokyklos administracija palaiko pedagoginių darbuotojų profesinį tobulėjimą, ypatingą dėmesį skirdama kompetencijų ūgčiai įtraukiojo ugdymo srityje. Tam lanksčiai išnaudojamos kvalifikacijos tobulinimo, įsitraukimo į projektines veiklas ir modelio „Kolega – kolegai“ realizavimo galimybės. Pokalbiai su bendruomene atskleidė, kad mokykloje pasitikima formaliais lyderiais. NŠA tyrimo teiginiui „Mokyklos vadovai telkia mokyklos bendruomenę ugdymo pokyčiams“ atsakymus „Tikrai taip“, „Lyg ir taip“ pasirinko 89,1 proc. apklausoje dalyvavusių mokytojų. Kryptingą lyderystę mokymuisi patvirtina NŠA tyrimo teiginys „Mokyklos vadovai palaiko pedagogų profesinę refleksiją ir tobulėjimą“, atsakymus „Tikrai taip“, „Lyg ir taip“ pasirinko 94,6 proc. apklausoje dalyvavusių mokytojų. Teiginį „Mokytojai ir mokyklos vadovai sistemingai ir konstruktyviai diskutuoja apie mokinių mokymosi sėkmes ir problemas“ atsakymais „Tikrai taip“ ir „Lyg ir taip“ akcentuoja 88,7 proc. NŠA tyrime dalyvavusių mokytojų.  Lyderystės mokymuisi stiprinimas plečiant modelio „Kolega – kolegai“ aprėptis mokykloje padėtų dar labiau sustiprinti mokytojų gebėjimą planuoti ir realizuoti šiuolaikines pamokas.  Įsipareigojimas susitarimams yra geras.  Mokyklos vadovai imasi tiesioginių veiksmų strategijai ir veiklos planams įgyvendinti: inicijuoja diskusijas, sudaro darbo grupes, ieško papildomų žmogiškųjų ir finansinių išteklių. Jie kasdieniu elgesiu stengiasi demonstruoti sutartas mokyklos vertybes ir socialinius emocinius gebėjimus, sudarančius palankias prielaidas įtraukiojo ugdymo kultūrai mokykloje. Pokalbiai su bendruomene atskleidė, kad mokykloje pasitikima formaliais lyderiais. NŠA tyrimo teiginiui „Mokyklos vadovai telkia mokyklos bendruomenę ugdymo pokyčiams“ atsakymus „Tikrai taip“, „Lyg ir taip“ pasirinko 89,1 proc. apklausoje dalyvavusių mokytojų.  Įsipareigojimus susitarimams įtraukiojo ugdymo klausimais padėtų stiprinti aktyviai veikianti mokyklos savivalda.  Vertintojai konstatuoja, kad lyderystė mokykloje yra potenciali pokyčiams siekiant visaverčio kiekvieno mokinio ugdymo inicijuoti ir diegti. |
| 1.3. Mokyklos savivalda, 2 lygis | Mokyklos savivaldos skaidrumas ir atvirumas yra neblogas, sprendimų priėmimas ir veiksmingumas – neišskirtinis.  Mokyklos nuostatuose įteisinti savivaldos institucijų – Progimnazijos tarybos ir Mokinių seimo – sudarymo principai ir funkcijos. Pokalbis su mokyklos administracija atskleidė, kad šiais metais savo kadenciją baigianti Progimnazijos taryba nėra aktyvi, iniciatyvi. Tą patvirtina išorės vertinimo metu vykęs susitikimas su Mokyklos taryba – kaip tėvų atstovas dalyvavo tik Progimnazijos tarybos pirmininkas. Siekdama suburti aktyviai veikiančią Progimnazijos tarybą, mokyklos direktorė susitinka su klasių mokinių tėvų savivaldos atstovais, pristato mokyklos viziją, lūkesčius, skatina priimti mokyklos atvirumą, bendradarbiauti, kviečia jungtis į naujai steigiamo „Tėvų klubo“ veiklą.  Pokalbis su Mokinių seimo atstovais patvirtino mokyklos administracijos, mokytojų dėmesį ir paramą mokinių iniciatyvoms bei siekiams realizuoti. Pažymėtina, kad mokinių dalyvavimas savivaldoje skatina jų lyderystės gebėjimus, sudaro sąlygas atstovauti visas mokinių grupes.  Konstatuojama, kad mokyklos savivalda yra neišskirtinė.Išorės vertintojų komandos nuomone, Progimnazijos tarybos, kaip mokyklos savivaldos institucijos, aktyvus veikimas įtraukiojo ugdymo kontekste sudarytų sąlygas prasmingai diskutuoti ir priimti mokyklos kasdienos bei ateities siekiams svarbius sprendimus. |
| 1.4. Veikimas kartu, 3 lygis | Mokykloje bendradarbiavimo kultūra ir kolegialus mokymasis vienija bendruomenę gilesniam pažinimui ir saviraiškai. Bendradarbiavimo kultūra yra gera, kolegialus mokymasis – tinkamas. Gausi (90) pedagogų bendruomenė demonstruoja sutelktumą ne tik nagrinėdama aktualius kasdienius ugdymo klausimus, bet ir projektuodama savo ateities perspektyvas. Pokalbiai su Mokyklos taryba, Metodine taryba, Įsivertinimo grupe ir Vaiko gerovės komisija atskleidė personalo geranoriškumą, bendradarbiavimą. Mokyklos plačiojo įsivertinimo (2021) duomenys rodo, kad veikimas kartu vertintas gerai (3,2 iš 4). Progimnazijos mokytojus kaip profesionalų komandą apibūdina tai, kad didžioji dauguma (79 iš 90) mokytojų turi 15 ir didesnį darbo stažą. Beveik pusė (48,9 proc.) mokytojų turi mokytojo metodininko kvalifikacinę kategoriją. Todėl, tiek veikdami atskirai, tiek ir individualiai, mokytojai išreiškia save kaip profesionalus. Mokytojai vienas kitą palaikydami stiprina tarpusavio ryšius. Mokyklos atstovai dalyvauja tarptautiniuose projektuose, į bendradarbiavimą kartu su mokytojais įtraukiami ir mokiniai. Mokyklos mokytojai aktyviai dalyvauja metodinėje veikloje. 2020 m. 29 mokytojai (32 proc.) stebėjo ir aptarė kolegų vestas kontaktines ir nuotolines pamokas. Dauguma (61 proc.) mokytojų bendradarbiavo vedant integruotas STEAM pamokas: 1–4 klasėse vyko 154, o 5–8 klasėse – 137 tokios pamokos. Mokytojų metodinė veikla peržengia mokyklos ribas – bendradarbiaujama su kitomis ugdymo įstaigomis, dalyvaujama ir organizuojami respublikiniai moksliniai-praktiniai renginiai. 2018, 2020, 2021 m. organizuota respublikinė konferencija „Pamoka šiuolaikiniam mokiniui“ (2021 m. daugiau kaip 170 dalyvių, tarp kurių – net iš Italijos virtualios mokyklos; gerąja patirtimi dalijosi 16 pedagogų). 2021 m. balandžio mėn. organizuotas gerosios patirties renginys „Kolega – kolegai“, kurio plenarinėje dalyje patirtimi dalijosi 12 (13 proc.) progimnazijos mokytojų, kiti mokytojai (35 proc.) dalijosi gerąja patirtimi metodinėse grupėse. 2020 m. miesto ir šalies mokytojams mokyklos mokytojai vedė 8 atviras STEAM pamokas, skaitė 5 pranešimus. Per metus mokyklos direktoriaus pavaduotojai ugdymui stebi ir įvairiais sutartais aspektais vertina apie 100 ugdomųjų veiklų. Pastebėtina, kad mokyklos bendruomenės nariai jungiasi į bendradarbiaujančias grupes ne tik metodiniams klausimams spręsti, bet ir laisvalaikiui, pomėgių plėtotei, pažintinėms išvykoms. Lėšos mokytojų kvalifikacijos tobulinimui yra planuojamos ir racionaliai naudojamos.  Vertinimo metu surinkti ir apibendrinti duomenys leidžia teigti, kad veikimas kartu yra vertinamas gerai. Neabejotina, kad kolegialus mokymasis – supratimo apie šiuolaikinę pamoką, jos planavimą gilinimas, geros pamokos požymių analizė, metodinėse grupėse inicijuota diskusija „Kokia turėtų būti šiuolaikinė pamoka kiekvienam?“ – galėtų būti paveikios priemonės įtraukiojo ugdymo sėkmei mokykloje padidinti. |
| 1.5.Bendradarbiavimas su tėvais, globėjais, 3 lygis | Tinkamas mokyklos bendradarbiavimas su tėvais / globėjais stiprina ir telkia įstaigos bendruomenę.  Tėvų pažinimas ir sąveika gera, į(si)traukimas neišskirtinis.  Tėvų informavimui dažniausiai naudojamas elektroninis dienynas TAMO. Grįžtamajam ryšiui gauti naudojamas „IQES online Lietuva“ instrumentas. Mokyklos plačiojo įsivertinimo (2021) duomenys rodo, kad bendradarbiavimas su tėvais, globėjais vertintas gerai (3,3 iš 4). Mokyklos personalas tinkamai identifikuoja tėvų / globėjų poreikius. 2020 m. vykdyto mokyklos įsivertinimo duomenimis, apklausos apie tėvų informavimą anketoje dauguma tėvų nurodė, kad „gauname aiškią informaciją apie mūsų vaiko mokymąsi, pažangą bei pasiekimus, mokymosi spragas“. Tai viena aukščiausių „IQES online Lietuva“ apklausos verčių (3,4 iš 4). Mokytojų apklausos atsakymai šiuo klausimu koreliuoja ir turi taip pat aukštą vertinimą (3,9 iš 4). Apklausoje dalyvavę tėvai aukštu lygiu vertina mokyklos teikiamos informacijos laiką ir turinį. Pripažįstama, kad „informacija apie mūsų vaiko mokymąsi, pažangą bei pasiekimus, mokymosi spragas yra pateikiama laiku“ (3,3 iš 4). Informacijos pateikimo periodiškumas ir išsamumas, susitikimų ir konsultacijų gausa fiksuota vizito metu nagrinėjant TAMO dienyno įrašus. Progimnazijoje visų socialinių grupių šeimų mokiniams sudarytos galimybės tęsti ugdymąsi visą dieną. Mokykla įgyvendina Visos dienos mokyklos (pailginta dienos grupė) pirmąjį modelį (8.00–13.30 val. organizuojamas įprastas ugdymo procesas, 13.30–17.30 val. vykdoma Visos dienos mokyklos grupės veikla). Šeimų poreikių pažinimą įrodo ir mokykloje įgyvendinama priemonė „Ugdymo sąlygų ir galimybių mokiniams, gabiems muzikai, sudarymas“. Esant tėvų, globėjų palaikymui tobulinamas instrumentinis muzikavimas per Profesinės linkmės modulį. Sąveiką su tėvais įgalina palaikyti mokyklos muzikinio ugdymo patirtis. Gausios šventės ir renginiai mokykloje jungia ugdymo dalyvius.  Formaliai sudarytos galimybės tėvams įsitraukti – atstovauti klasės ir mokyklos interesams. Mokyklos tėvų aktyvą sudaro klasės tėvų pirmininkas ir jo pavaduotojas. Tėvų savivaldą (30 dalyvių) sudaro kiekvienos klasės komplektą atstovaujantis tėvas, globėjas. Pokalbių metu mokytojai ir mokyklos administracija patvirtino nesistemingą, ypač vyresniųjų klasių tėvų, dalyvavimą mokyklos gyvenime. Mokslo metų pradžioje administracija, atsižvelgdama į tėvų, mokytojų patarimus, tėvų dalyvavimo susirinkimuose statistiką, rengia tėvų susirinkimų planą. Jame nurodomi bendri ir atskiri klasių tėvų susirinkimai, Progimnazijos tarybos, Tėvų aktyvo ir administracijos bendri susirinkimai, individualių tėvų susitikimų su mokytojais datos. Apibendrintai galima teigti, kad tėvų ir mokytojų sąveika apsiriboja tradicinėmis frontaliomis susitikimų formomis. Informacija apie organizuojamą susirinkimą ir priimti bendri nutarimai skelbiami elektroniniame dienyne, mokyklos interneto svetainėje.Jei mokinio tėvai susirinkime dalyvauti negali, apie tai turi informuoti klasės vadovą ir susitarti dėl individualaus susitikimo ar kito informacijos gavimo būdo. Vertintojai fiksavo, kad į vertinimo savaitę organizuotą susitikimą su Mokyklos taryba atvyko tik vienas tėvų atstovas. Pokalbiai su mokytojais atskleidė pavyzdžius, kad yra tėvų, kurie noriai dalyvauja net ir ugdymo procese (pamokose, neformaliojo švietimo veiklose). Tai būdinga daugiausia pradinio ugdymo koncentre besimokančių mokinių tėvams.  Vertinimo metu surinkti ir apibendrinti duomenys leidžia teigti, kad mokyklos bendradarbiavimas su tėvais, globėjais yra lankstus, tačiau vertintojų komandos konstatuoja, kad būtina naujų bendradarbiavimo su tėvais formų paieška, išbandymas ir diegimas užtikrintų kryptingą tėvų ir mokyklos sąveiką, veiksmingas tėvų į(si)traukimas padėtų priimti bendrus susitarimus įtraukiojo ugdymo klausimais. |
| 1.6. Mokyklos tinklaveika, 3 lygis | Paveikus mokyklos tinklaveikos atvirumas sudaro sąlygas įtraukčiai. Mokyklos tinklaveikos prasmingumas yra tinkamas.  Mokyklos plačiojo įsivertinimo (2021) duomenys rodo, kad tinklaveika vertinta gerai (3,4 iš 4). Mokyklos administracija ir personalas viešai skelbia mokyklos dokumentus, įsivertinimo rezultatus, informaciją apie teikiamas paslaugas ir jų įkainius. Mokyklos atvirumas ir orientacija į pokyčius, naudojamos trumpalaikės ir ilgalaikės mokyklos aplinkos kaitos priemonės padeda užtikrinti geras sąlygas visiems mokiniams. Mokyklos partnerystė rodo mokyklos atvirumą – ryšių su ikimokyklinio ugdymo mokyklomis palaikymas sudaro prielaidas užtikrinti sklandų perėjimą į bendrojo ugdymo mokyklą. Tikslingi ryšiai su gimnazijomis ir menų mokyklomis lemia tolesnę ugdytinių sėkmę.  Progimnazija plėtoja ryšius su mokyklos absolventais – mokyklos interneto svetainėje fiksuota 16 alumnų įrašų.  Mokyklos tinklaveika kryptingai plėtojama bendradarbiaujant su socialiniais partneriais. Mokyklos administracija, mokytojai socialinių partnerių įvairovę ir gausą vertina kaip galimybę tobulėti. Partnerystės ryšiai deklaruoti ir dokumentuoti. Šiaulių „Juventos“ progimnazijos interneto svetainėje paskelbtos bendradarbiavimo sutartys su 4 Šiaulių lopšeliais-darželiais, viena progimnazija, Šiaulių ir Klaipėdos 2 gimnazijomis, 3 menų mokyklomis, Šiaulių profesinio rengimo centru, 6 visuomeninės paskirties kultūros, meno, sveikatos centrais ir labdaringa organizacija.Bendradarbiavimas su partneriais realizuojamas praktiniais veiksmais – susitikimais, projektinėmis, savanorystės, kitomis socialinėmis veiklomis, kurios neabejotinai turi gilią prasmę įvairių poreikių vaikų įtraukties sėkmei.  Išorės vertintojų surinkti ir apibendrinti duomenys leidžia teigti, kad paveikus mokyklos tinklaveikos atvirumas įgalina mokyklos bendruomenę. Tai yra vienas stipriųjų mokyklos veiklos aspektų. Neabejotina, kad kryptingai vykdoma socialinių partnerių, padedančių užtikrinti įvairių gebėjimų mokinių motyvuotą įsitraukimą į prasmingą nepamokinę veiklą, paieška ir atranka padėtų dar sėkmingiau realizuoti įtraukiojo ugdymo nuostatas mokykloje. |
| 1.7. Kompetencija, 3 lygis | Pozityvus profesionalumas mokykloje yra geras.  Mokyklos plačiojo įsivertinimo (2021) duomenys rodo, kad kompetencija vertinama gerai (3,5 iš 4). Mokykloje suburta aukštos kvalifikacijos ir didelės patirties mokytojų bendruomenė. Pedagogų patirtis demonstruojama kasdiene veikla, komandinėje veikloje, bendradarbiaujant regioniniu ir respublikiniu mastu. Mokytojai gerai išmano savo ugdymo sritį, mokomuosius dalykus. Mokytojų kompetencija turėjo įtakos pamokos kokybei: mokytojų ekspertų vestų pamokų vertinimo vidurkis – 3,13, metodininkų – 2,72, vyresniųjų mokytojų vidurkis – 2,49. Žemiausiai vertintos mokytojų pamokos. Jų vertinimo vidurkis – 2,26. Išorinio vertinimo metu fiksuota, kad 32 proc. stebėtų pamokų bandyta dirbti šiuolaikiškai, 26 proc. stebėtų pamokų buvo dirbama šiuolaikiškai.  Mokytojai kryptingai tobulina kompetencijas, diegia inovacijas, semiasi patirties projektinėse išvykose, dalijasi patirtimi vidiniuose mokyklos renginiuose „Kolega – kolegai“. 100 proc. mokytojų nuotolinio ugdymo proceso mokiniams organizavimo metu dirbo „Zoom“ ir „Teams“ platformose. 98 proc. mokyklos mokytojų kėlė kvalifikaciją įvairiuose seminaruose, mokymuose, kitų formų kvalifikacijos tobulinimo renginiuose. 17 mokytojų dalyvavo darbo su „i3 Learnhub“ programine įranga mokymuose. Vyko 5 gerosios patirties sklaidos renginiai.  2020–2021 m. mokykla daug dėmesio skyrė mokytojų profesinėms kompetencijoms, susijusioms su įtraukiuoju ugdymu: mokinių motyvavimo ir paramos jiems, mokinio pažinimo ir jo pažangos pripažinimo (vaikų ir paauglių elgesio sutrikimai, pagalbos būdai, socialinis emocinis ugdymas, mokinių skirtybių suvokimas, atpažinimas ir panaudojimas siekiant pažangos ir pan.), jų tobulinimui – dalyvavo seminaruose, dalijosi patirtimi tarpusavyje, bendradarbiavo su PPT.  2021 m. mokyklos veiklos plano, interneto svetainėje pateiktos informacijos analizė, pokalbis su metodinių grupių pirmininkais leidžia teigti, kad mokytojai domisi ugdymo(si) naujovėmis, bando praktiškai jas diegti mokykloje, t. y. siekia dirbti kuo geriau.  Mokykloje vyrauja potenciali kompetencija. Manytina, kad įtraukiojo ugdymo gebėjimų tobulinimas, mokytojų socialinių emocinių kompetencijų stiprinimas padėtų veiksmingiau realizuoti įtraukiojo ugdymo nuostatas ne tik pamokose, neformaliojo vaikų švietimo veiklose, bet ir visame mokyklos bendruomenės gyvenime. |
| 1.8. Nuolatinis profesinis tobulėjimas, 3 lygis | Nuolatinis profesinis tobulėjimas yra potencialus, reiklumas sau – tinkamas, atkaklumas ir nuoseklumas – geras.  Progimnazijos mokytojai siekia dirbti kuo geriau, aktyviai mokosi. 2020 m. progimnazijos veiklos ataskaitoje teigiama, kad 98 proc. mokytojų kėlė kvalifikaciją įvairiuose seminaruose, mokymuose, kvalifikacijos kėlimo kursuose. Pedagogai įsivertina savo veiklą pildydami Mokytojo ugdymo proceso organizavimo ir mokinių ugdymo(si) rezultatų veiklos įsivertinimo formą, kurioje analizuoja ugdytinių mokymosi pažangą ir pasiekimus, skirtingų gabumų mokinių ugdymą, dalyvavimą Metodinės tarybos, metodinės grupės veikloje, nurodo, kiek paruošta mokomosios medžiagos, organizuota renginių, vesta pamokų netradicinėse erdvėse, atvirų pamokų, integruotų veiklų, aptariamas įsitraukimas į projektinę veiklą, informacijos viešinimas spaudoje, internetinėje erdvėje. Įsivertina stipriąsias, tobulintinas veiklos sritis ir numato asmeninius veiklos tikslus. Pokalbiuose su Metodine taryba minėta, kad kiekvienas mokytojas savo kvalifikacijos ir kompetencijų tobulinimą planuoja remdamasis kuruojančio vadovo pateiktomis išvadomis. Progimnazijos tarybos narių nuomone, siekiant sėkmės svarbu „glaudus bendravimas, mokytojų pasišventimas savo darbui, šiltas vaikų ir mokytojų bendravimas“. Tai, kad pedagogai teikia paramą vienas kitam plėtodami kompetencijas, pagrindžia NŠA tyrimo duomenys: 91,1 proc. respondentų mokytojų pritarė teiginiui „Bet kada galiu paprašyti kolegų profesinės pagalbos“.  Mokytojų nuostatos ir palaikymas, lankstumas ir nuoseklumas padeda formuotis aukštiems mokinių siekiams, skatina pažangą ir geresnius pasiekimus*.* Progimnazijoje vadovaujamasi Direktoriaus, pavaduotojų ugdymui, mokytojų ir pagalbos mokiniui specialistų kvalifikacijos tobulinimo tvarkos aprašu, patvirtintu Šiaulių „Juventos“ progimnazijos direktoriaus 2021 m. vasario 18 d. įsakymu Nr. V-32. Profesinis meistriškumas planuojamas mokyklos direktorei diskutuojant su mokytojais apie kvalifikacijos kėlimo poreikį, mokinių pasiekimus, aptariant pedagogų veiklos įsivertinimo duomenis. Mokytojų tarybos posėdžių metu metodinės grupės pirmininkas pristato, kokie yra kvalifikacijos tobulinimo poreikiai, tada planuoja bent du bendrus seminarus visiems mokyklos pedagogams. Progimnazija organizavo seminarus „Skaitmeninio raštingumo didinimas“. 100 proc. mokytojų nuotolinio mokymo metu dirbo „Zoom“ ir „Teams“ platformose, naudojo EDUKA, EMA aplinkas, e. pamokas (skaitmeninių technologijų naudojimas fiksuotas stebėtose pamokose), 87 proc. pradinių klasių mokytojų naudojasi ankstyvojo programavimo IT diegimo platforma „Technologijų vedliai“. Remdamiesi stebėtų veiklų protokolų analize vertintojai daro išvadą, kad dauguma mokytojų pamokose pritaiko kursuose ir seminaruose įgytas žinias, gebėjimus ir kolegų ar vadovų išsakytus patarimus.  Darytina prielaida, kad ne tik asmeninis profesinės veiklos įsivertinimas, bet ir gilus jos reflektavimas padėtų kelti aukštus mokytojų lūkesčius ieškant kiekvieno mokinio ugdymo(si) sėkmės.  Apibendrinti išorės vertinimo rezultatai leidžia teigti, kad nuolatinis profesinis tobulėjimas mokykloje yra tinkamas įtraukiojo ugdymo link. |
| ***Stiprieji vertinamos srities veiklos aspektai*** | Mokyklos vizijos bendrumas ir išskirtinumas sudaro palankias prielaidas įtraukiąjam ugdymui.  Tinkamas išteklių paskirstymas kuria įgalinančią mokyklos aplinką.  Paveikus mokyklos tinklaveikos atvirumas įgalina bendruomenę. |
| ***Tobulintini vertinamos srities veiklos aspektai*** | Siekiant sėkmingo įtraukiojo ugdymo ir įvairių poreikių asmenų atstovavimo, siūloma tobulinti mokyklos savivaldos veiksmingumą, sudarant sąlygas mokyklos savivaldos institucijų veikloje dalyvauti įvairių poreikių, gebėjimų lygių mokiniams ir jų tėvams. |
| ***Vertinamos srities rekomendacijos*** | 1. Siekiant tobulinti duomenimis grįstų sprendimų priėmimą, būtina mokyklos veiklos kokybės įsivertinimo rezultatus analizuoti mokyklos pažangos įtraukiojo ugdymo link požiūriu, įsivertinimo išvadas formuluoti ne tik pagal apklausų, bet ir formaliojo, neformaliojo vaikų švietimo veiklų stebėjimo mokykloje dokumentų, kitų šaltinių analizės rezultatus.  2. Siekiant veiksmingų įtraukiojo ugdymo praktikų, būtina stiprinti atsakingą visų mokyklos bendruomenės grupių dalyvavimą įgyvendinant mokyklos tikslus ir uždavinius.  3. Lyderystės mokymuisi stiprinimas plečiant modelio „Kolega – kolegai“ aprėptis mokykloje padėtų dar labiau sustiprinti mokytojų gebėjimą planuoti ir realizuoti šiuolaikines pamokas. |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 3**

|  |  |
| --- | --- |
| **Rodiklis, vertinimo lygis** | Vertinimo pagrindimas,  apibendrinimas |
| 2.1. Ugdymo(si) planavimas, 3 lygis | Ugdymo(si) planavimas mokykloje yra geras. Apibendrinti 93 stebėtų pamokų protokolų duomenys rodo, kad pamokos objekto „Vadovavimas kiekvieno mokinio mokymuisi“ vertinimo vidurkis – 2,73.  Ugdymo(si) tikslai neišskirtiniai. Pamokose keliami ugdymo(si) tikslai sudaro neblogas sąlygas kiekvienam mokiniui jo siekti sau patogiu būdu pagal optimalias asmenines galimybes. Pamokos uždavinį dažniausiai formuluoja patys mokytojai, tik dalis jų pamokos pabaigoje sugrįžta prie mokymosi uždavinio. Tik pavienėse pamokose stebėtas mokinių įtraukimas į pamokos uždavinio įgyvendinimo aptarimą. Dalyje pamokų pamokos uždavinio įgyvendinimo aptarimas vyko neveiksmingai (aptariama, ko mokėsi, kaip sekėsi ir pan.).  Individualūs ugdymo planai, kurių sudėtinė dalis yra pagalbos planas, patvirtina mokyklos gebėjimą taikyti lankstų ugdymo planavimą specialiųjų ugdymo(si) poreikių turintiems mokiniams.  Stebėdami pamokas vertintojai analizavo, ar mokymosi uždavinys orientuotas į dalyko programos rezultatus, kaip numatyti siekiniai siejami su mokinį įtraukiančiu aktualiu kontekstu, motyvuoja ugdytinius dalyvauti mokymosi procese, kuria galimybes kiekvienam mokiniui pasitikėti savo jėgomis ir tikėti mokymosi sėkme. Stebėtų pamokų analizė rodo, kad daugumoje pamokų pamokos uždavinys buvo skelbtas. Dauguma pamokos uždavinių orientuoti į procesą, pvz., „sužinosite...“, „aptarsite...“, „atliksite...“, o ne į rezultatą. Toks pamokos uždavinio formulavimas nesukuria sąlygų mokiniams aiškiai suprasti, ko iš jų tikimasi, koks yra laukiamas jų darbo pamatuojamas rezultatas. Stebėtų pamokų protokolų analizė rodo, kad tik 2 pamokose (2,1 proc.) ugdymo(si) tikslai įvardinti kaip stiprusis pamokos aspektas.  Mokykla yra potenciali pažinti mokinių įvairovę, numatyti galimas kliūtis ir modeliuoti aplinką be kliūčių.  Pokalbiai su mokyklos administracija, mokytojais, Vaiko gerovės komisija parodė, kad kompetentinga ir pozityvias vertybines nuostatas įtraukiojo ugdymo atžvilgiu demonstruojanti švietimo pagalbos specialistų komanda ne tik padeda identifikuoti specialiuosius ugdymo(si) poreikius, bet ir pasitelkusi švietėjiškas, konsultacines veiklas skatina mokytojus pažinti mokinių poreikius, modeliuoti maksimaliai įgalinančias ugdymo(si) aplinkas.  Mokinių pažangos analizės duomenys tinkamai panaudojami planuojant tolesnes ugdymo(si) veiklas. Mokinių pažanga ir pasiekimai analizuojami pusmečių pabaigoje, NMPP, bendri klasės ir asmeniniai mokinio rezultatai aptariami klasės tėvų susirinkimų / individualių trišalių pokalbių, metodinių grupių, Mokytojų tarybos posėdžių metu.  NŠA tyrimo duomenys patvirtina mokyklos vadovų domėjimąsi mokinių pažanga ir pasiekimais. Teiginiui „Mokyklos vadovai sistemingai ir konstruktyviai diskutuoja apie mokinių mokymosi sėkmes ir problemas“ pritarė 88,7 proc. tyrime dalyvavusių mokytojų. Aktyvus mokyklos vadovų įsitraukimas į mokinių mokymosi sėkmių ir iššūkių analizę vertinamas kaip pozityvus veiksnys įtraukiojo ugdymo kontekste.  Mokinių įvairovės pažinimas kaip stiprusis pamokos aspektas fiksuotas 2c kl. šokio, 8d kl. biologijos, 7a kl. fizinio ugdymo, 4b ir 8b kl. matematikos pamokose.  Pastoliavimas mokiniui ugdymo procese yra neišskirtinis. Pamokų stebėjimo protokolų apibendrinti duomenys rodo, kad tik pavienėse 9 (9,7 proc.) pamokose fiksuoti edukaciniai sprendimai (skirtingi metodai, priemonės), padedantys mokiniams išvengti mokymosi kliūčių ir patirti sėkmę. Paveikų pastoliavimą vertintojai stebėjo 8d kl. biologijos, 2b, 4b kl. matematikos, 1c kl. lietuvių kalbos, 2c kl. šokio, 5c (I) anglų kl. kalbos, 5a kl. istorijos pamokose.  Išskirtinių pastoliavimo pavyzdžių, kai kliūčių įveikai taikomos mokytojo parengtos papildomos priemonės, mokiniui siūloma pasirinkti kitą mokymosi būdą, stebėta 2c (I) kl. logopedinėse pratybose.  Vertintojų komanda pamokose dažniausiai fiksavo pagalbos teikimo būdą, kai individualios kiekvieno mokinio pažangos siekiama papildomai aiškinant arba nurodant, ką ir kaip reikia daryti, konsultuojant. Toks pastoliavimo būdas pavieniams mokiniams padėjo siekti asmeninės pažangos, tačiau neskatino aktyviau įsitraukti į suasmenintą (personalizuotą) mokymąsi, menkai motyvavo identifikuoti mokymosi kliūtis ir mokytis iš savo klaidų.  Planavimo lankstumas ir nuoseklumas neišskirtinis.  Mokytojai kartu su pagalbos mokiniui specialistais rengia individualius ugdymo, pagalbos planus, lanksčiai peržiūri dalykų programų pritaikymo ypatumus specialiųjų ugdymo(si) poreikių turintiems vaikams. Kartu su vaiku, jo tėvais, klasės mokytoju ir pagalbos mokiniui specialistu reflektuojamos sėkmės ir nesėkmės.  Mokyklos ugdymo planas sudaro galimybes lanksčiai prisitaikyti prie mokinių poreikių (mokomųjų dalykų integravimas, projektinių ir neformaliojo švietimo veiklų organizavimas).  Planavimo lankstumas ir nuoseklumas kaip stiprusis veiklos aspektas išskirtas 5 (5,4 proc.) pamokose. Labai gerai suplanuota veikla stebėta 2a kl. ir 7c kl. matematikos, 1b kl. lietuvių k., 3a ir 3b klasių anglų kalbos pamokose.  Nors net 59,3 proc. NŠA tyrime dalyvavusių mokytojų atsakymu „Tikrai taip“ patvirtina, kad „Planuodamas pamoką numatau, kaip įtraukti kiekvieną mokinį“, tačiau planavimo lankstumą ir nuoseklumą kaip tobulintiną veiklos aspektą išorės vertintojai fiksavo 29 (31,2 proc.) pamokose. 11 iš 29 pamokų (37,9 proc.) stebėta menka užduočių ir metodų įvairovė, 6 pamokose (20,7 proc.) – pamokos laiko vadybos trūkumai. Išorės vertinimo metu vertintojai stebėjo 4 pamokas (4,3 proc.), kuriose, siekiant sumažinti mokymosi krūvį ir ugdyti holistinį pasaulėvaizdį, integruoti mokomieji dalykai, integruojant plėtojama ugdymo turinio įvairovė, dalyvavo 1–4 kl. organizuojamose kryptingose STEAM veiklose.  Vertintojų komanda daro išvadą, kad patenkinamas planavimo lankstumas ir nuoseklumas yra svarbus veiksnys, apsunkinantis veiksmingą įtraukiojo ugdymo procesą pamokoje. Šis aspektas yra pripažįstamas kaip vienas iš tobulintinų mokyklos veiklos aspektų.  Siekiant planavimo lankstumo ir nuoseklumo, būtina tobulinti mokyklos mokytojų gebėjimą ugdomosios veiklos metu kurti aplinką be barjerų: kelti lanksčius tikslus, kurti metodų, priemonių ir užduočių pasirinkimus mokiniams.  Švietimo pagalbos specialistų, mokytojų padėjėjų vaidmenys, planuojant ir įgyvendinant ugdymo procesą, vertinami gerai.  Pokalbiai su mokyklos administracija, mokytojais, Vaiko gerovės komisijos nariais patvirtino, kad pagalbos mokiniui specialistai kartu su mokytojais, mokinių tėvais kryptingai veikia analizuodami mokinių nesėkmių priežastis, modeliuodami veiksmingiausius mokymo(si) būdus, konsultuodami ir teikdami pagalbą mokyklos bendruomenei.  Dokumentų analizė patvirtino, kad visiems specialiųjų ugdymo(si) poreikių mokiniams mokykloje yra teikiama logopedo, specialiojo pedagogo ir socialinio pedagogo pagalba.  Mokytojų vertinimu, švietimo pagalbos specialistai (logopedas, specialusis pedagogas, socialinis pedagogas) sudaro tinkamas sąlygas beveik visiems specialiųjų ugdymo(si) poreikių turintiems mokiniams sėkmingai dalyvauti ugdymo(si) procese.  Mokytojo padėjėjo vaidmuo vertinamas gana prieštaringai. Dalis mokytojų įsitikinę, kad dviejų pedagogų darbas klasėje padėtų užtikrinti daug veiksmingesnę visų mokinių įtrauktį, jų pažangą ir gerus pasiekimus. Perteklinės mokytojo padėjėjo pagalbos mokiniui pavyzdžių išorės vertintojų komanda yra fiksavusi pamokų stebėjimo protokoluose.  Siekiant išvengti mokinių etiketizavimo, jų išskirtinumo akcentavimo ir įgyvendinant mokyklos visiems principą, specialiojo pedagogo pagalba mokiniams yra teikiama nekeičiant ugdymo(si) vietos – klasės kabinete, kartu su visa klase vykstančioje pamokoje.  NŠA tyrimo duomenys (teiginių „Mokykloje visada suteikiama reikalingų specialistų pagalba (specialiųjų pedagogų, logopedų, socialinių pedagogų ir kt.) mokiniams, kuriems jos reikia“, „Specialistų (specialiojo pedagogo, logopedo) pagalba mano vaikui labai veiksminga“, „Kai mano vaikui kyla sunkumų, mokytojai noriai suteikia pagalbą“, „Mokytojai mano vaikui padeda siekti geriausio rezultato“ vertinimas) patvirtina pozityvias tėvų, kurių vaikai mokykloje gauna specialiąją pedagoginę pagalbą, nuostatas įtraukiojo ugdymo atžvilgiu.  Konstatuotina, kad mokykloje yra būtina psichologo pareigybė. Pokalbių metu mokyklos bendruomenės atstovai kaip vieną iš mokymo(si) kliūčių šalinimo, mokinių ir mokytojų emocinio palaikymo būdų įvardijo psichologo pagalbos prieinamumo mokykloje užtikrinimą. Pokalbis su Mokinių seimo atstovais taip pat patvirtino, kad psichologo konsultacijos, pokalbiai su psichologu būtų naudingi visai mokyklos bendruomenei.  Vertintojų komanda daro išvadą, kad švietimo pagalbos specialistų, mokytojų padėjėjų vaidmenys, planuojant ir įgyvendinant ugdymo procesą, sudaro palankias prielaidas sėkmingai įtraukiojo ugdymo praktikai mokykloje. Šis aspektas vertinamas kaip vienas iš stipriųjų mokyklos veiklos aspektų.  Pagalba mokiniui ir šeimai vertinama gerai.  Mokykloje aiškiai susitarta dėl paramos ar pagalbos teikimo mokiniams ir jų šeimoms tvarkos. Švietimo pagalbos teikimą reglamentuoja „Šiaulių „Juventos“ progimnazijos švietimo pagalbos mokiniui teikimo tvarkos aprašas“, kuriame apibrėžti pagalbos teikimo principai, uždaviniai, švietimo pagalbos formos, rūšys, detalizuotas švietimo pagalbos teikimo procesas.  Pokalbio metu mokinių savivaldos atstovai patvirtino, kad jiems yra žinoma, kokią pagalbą ir kada mokykloje jie gali gauti, nurodė esminius švietimo pagalbos rūšių skirtumus.  Teikdama pagalbą, mokykla naudojasi vidiniais ir išoriniais resursais, bendradarbiauja su Šiaulių miesto pedagogine psichologine tarnyba, policija, vaiko teisių apsauga besirūpinančiomis ir kitomis institucijomis.  Pokalbis su Vaiko gerovės komisija atskleidė, kad mokytojams informacija apie pagalbos mokiniui poreikį yra prieinama, planuojant ugdymąsi ir teikiant pagalbą yra užtikrinamas mokinio asmens duomenų ir asmeninės informacijos konfidencialumas.  Mokiniai visada laiku sulaukia specialiosios pedagoginės ir specialiosios pagalbos. Atsižvelgiant į pagalbos gavėjų skaičių ir siekiant veiksmingo pagalbos intensyvumo bei plėtojant mokyklos atvirumą mokinių įvairovei, mokykloje būtina dalis (0,75) pagalbos mokiniui specialisto (specialiojo pedagogo, logopedo) pareigybės.  Vertinimo metu surinkti ir apibendrinti duomenys leidžia teigti, kad ugdymosi planavimas yra tinkamas. Neabejotina, kad pamokos planavimas, grįstas universalaus dizaino principais, padėtų mokyklai užtikrinti kokybišką įvairių ugdymo(si) poreikių turinčių vaikų ugdymą. |
| 2.2. Įgalinantis vadovavimas mokymuisi ir mokinių mokymosi patirtys, 3 lygis | Visų mokinių motyvuojantis įtraukimas į mokymosi procesą yra tinkamas.  Vizito metu vadovavimas mokymuisi ir mokinių mokymosi patirtys ugdymo procese vertinta dažniausiai (moda) trečiu kokybės lygiu, išskyrus 7 klasėje, kurioje vadovavimas mokinių mokymuisi įvertintas antru kokybės lygiu. Nustatyta, kad klasės dydis ir ugdymo dalykas įtakos įgalinančiam vadovavimui mokinių mokymuisi neturi.  Dauguma mokinių įsitraukia į mokymosi procesą, mokytojo padedami geba kelti sau mokymosi tikslus, pasirinkti užduočių atlikimo būdą, rasti reikiamą informaciją, priemones, klausti ir prašyti pagalbos, aptarti ir vertinti savo mokymąsi. Pokalbiai su mokytojais atskleidė, kad jie ieško įvairiausių būdų, kaip įtraukti visus mokinius į veiklą (IKT panaudojimas, veiklų keitimas, ugdymas netradicinėse aplinkose). Mokykloje pradėtas kurti užduočių bankas, kuris padės tinkamai ugdyti kiekvieno mokinio gabumus, kurs specialius ugdymosi iššūkius ir ugdymosi būdus, skatins mokinius reflektuoti, analizuoti savo pažangą. Stebėtų pamokų protokolų analizė patvirtina, kad dauguma mokinių turi galimybę klausti ir prašyti pagalbos. Tai patvirtina ir NŠA tyrimo duomenys, kur mokytojai teigia, jog „dauguma mokinių noriai mokosi“ (81,5 proc.), „specialiųjų ugdymosi poreikių mokiniai noriai įsitraukia į užklasines veiklas“ (80 proc.), mokiniai nurodo, kad „<...> draugai padeda, kai susiduriu su sunkumais“ (78,3 proc.), „aš padedu klasės draugams, kai jiems kyla sunkumų“ (84,4 proc.), „mokiniai noriai padeda vieni kitiems“ (72,2 proc.). Išanalizavus vizito metu stebėtų pamokų protokolus, 24 (25,8 proc.) stebėtose pamokose aspektas „Visų mokinių motyvuojantis įtraukimas į mokymosi procesą“ buvo įvardintas kaip pamokos stiprybė: „Įvairi mokinių veikla padeda įsitraukti, skatina motyvaciją“ (lietuvių k. 2c kl., anglų k. 7b1 kl.), „Kūrybinė užduotis padeda įsitraukti“ (informacinės technologijos 6ab kl.), mokiniams sudaromos sąlygos klausti, prašyti pagalbos (prancūzų k. 8abcd kl., matematika 8c kl.).  Išorės vertintojų komandos nuomone, veiksmingiausių visų ir kiekvieno mokinio įsitraukimo į mokymo(si) procesą būdų paieška ir taikymas padėtų sukurti dar labiau motyvuojančią įtrauktį pamokoje.  Vertinimo metu surinkti ir apibendrinti duomenys leidžia teigti, kad visų mokinių motyvuojantis įtraukimas į mokymosi procesą yra vertinamas gerai.  Sąlygų supratimui ir giliam mokymuisi sudarymas yra tinkamas. Mokykloje sudaromos sąlygos daugumai mokinių suprasti mokymosi medžiagą, siekiama integracijos, dažnai derinamas individualus, partneriškas, grupinis ir visos klasės mokymasis. Mokyklos strateginiame, veiklos ir ugdymo planuose tikslingai planuojamos veiklos, kurios sudaro galimybes daugumos mokinių supratimui ir giliam mokymuisi. Daug dėmesio skiriama muzikiniam ugdymui ir STEAM ugdymui pradinėse klasėse. Mokytojai teigė, kad pamokose stengiasi mokinių išmoktus dalykus sieti su naujais. Vizito metu stebėta, kad pamokose pateikdami medžiagą mokytojai naudojasi įvairiomis didaktinėmis ir IKT priemonėmis. Išanalizavus stebėtų pamokų protokolus, 28 (30,1 proc.). buvo išskirtas IKT naudojimas ugdymosi procese („IKT panaudojimas pasakojimo įspūdžio sustiprinimui“, „IKT tikslingas panaudojimas padeda naujų žinių įsisavinimui, užduočių atlikimui“, „Tikslingai ir efektyviai panaudojamos priemonės ir erdvė“), nustatyta, kad tinkamai parengta mokymosi aplinka ir tikslingas IKT naudojimas sustiprino sąlygas supratimui ir giliam mokymuisi.  Stebėtų pamokų metu dauguma mokytojų derino individualų, partnerišką, grupinį ir visos klasės mokymąsi. Remiantis NŠA tyrimo duomenimis, mokiniai teigia, kad mokytojai dažnai skirsto darbus grupėmis ar poromis (30 proc.), mokytojai: „Mano pamokose mokiniai dažnai mokosi bendradarbiaudami porose ir grupėse“ (68,5 proc.) ir „Savo pamokose darbą grupėse visada organizuoju taip, kad grupę sudarytų įvairių gebėjimų mokiniai“ (66,1 proc.).  Išanalizavus stebėtų pamokų protokolus nustatyta, kad 21 (22,5 proc.) stebėtoje pamokoje aspektas „Sąlygų supratimui ir giliam mokymuisi sudarymas“ buvo įvardintas kaip pamokos stiprybė. 19 (20,4 proc.) pamokų buvo skatinamas turimų žinių siejimas su nauja medžiaga, 18 (19,35 proc.) pamokų vertintojai pastebėjo mokytojų siekį mokomąją medžiagą integruoti, ją pateikti įvairiais būdais. Išskirtinis įgalinantis vadovavimas autizmo spektro sutrikimą turinčiam mokiniui stebėtas lietuvių k. pamokoje 3d kl.  Neabejotina, kad mokomosios medžiagos pateikimo būdų (ypač mokymasis veikiant praktiškai) įvairovė pamokoje padėtų patirti sėkmę įvairių poreikių ir gebėjimų lygmenų mokiniams.  Vertinimo metu surinkti ir apibendrinti duomenys leidžia teigti, kad sąlygų supratimui ir giliam mokymuisi sudarymas yra vertinamas gerai.  Mokykloje tik iš dalies sukuriamos galimybės mokiniui mokytis vizualizuoti ir paaiškinti savo mąstymą, demonstruoti įgūdžius, gebėjimus ir veiklos būdus.  Sąlygų pamokoje sudarymas skirtingiems mokiniams strategiškai taikyti ir įvairiais būdais pademonstruoti žinojimą yra neblogas.  Apžvelgus 93 stebėtų veiklų protokolus, pamokų korteles pastebėta, kad ugdymo(si) metu, išskyrus neformaliojo švietimo veiklas, taikomi tie patys metodai ir būdai: kartojimas, aiškinimas, demonstravimas, darbas grupėse, darbas poromis, individualus darbas. Tiriamasis darbas ar tarpdalykinė integracija pasitaiko retai, veiklos būdų ir užduočių mokiniams diferencijavimas yra pavienis. Mokytojų ilgalaikiuose planuose numatomi tarpdalykiniai ryšiai, tačiau vertintų pamokų stebėjimo protokoluose tokių požymių buvo fiksuota nedaug.  Remiantis NŠA tyrimo duomenimis, tik 15 proc. 5–8 kl. mokinių gali pasirinkti skirtingus įgūdžių demonstravimo būdus („Galiu pasirinkti, kokiu būdu pristatysiu savo atliktą darbą“).  Stebėtų pamokų analizė rodo, kad sąlygos pademonstruoti mokiniams savo mąstymą, gebėjimus, įgūdžius nėra sistemingos: mokiniai menkai mokomi vizualizuoti ir paaiškinti savo mąstymą, demonstruoti įgūdžius.  Vertinimo metu surinkti ir apibendrinti duomenys leidžia teigti, kad sąlygų pamokoje sudarymas skirtingiems mokiniams strategiškai taikyti ir įvairiais būdais pademonstruoti žinojimą yra vidutiniškas ir vertinamas kaip tobulintinas aspektas.  Įtraukios kultūros kūrimas mokykloje yra tinkamas.  Mokykla turi patvirtintą įtraukiojo ugdymo planą. Mokyklos strateginiame plane, pristatant mokyklos veiklos kokybės įsivertinimo SSGG analizę, kaip viena iš stiprybių yra nurodyta: „Labai geras bendruomenės mikroklimatas: glaudus bendravimas ir bendradarbiavimas. Aukšta vidinė kultūra, tarpusavio parama ir pagalba.“ Remiantis mokyklos strateginiu, veiklos ir ugdymo planais galima teigti, kad įtrauki kultūra kuriama pasitelkiant tiek formalųjį, tiek neformalųjį ugdymą (įvairios respublikinės konferencijos, parodos, renginiai, kultūrinės pažintinės dienos, 5–8 kl. savanorystė, „Visos dienos mokykla“, mokinių grupės „Gelbėtukai“, „Sveikuoliukai“ ir kt.). Sąlygų mokykloje sukūrimas veikti „Visos dienos mokyklai“ yra vertinamas kaip įtraukios mokyklos kultūros dalis. Dauguma mokytojų puikiai sutaria su mokiniais. Teikiama pagalba per pamoką ir po pamokų – konsultacijų metu. Mokiniai nebijo klausti, prašyti pagalbos. Mokykloje vyrauja palankus mikroklimatas. Mokinių ir mokytojo tarpusavio santykiai grindžiami pozityvaus elgesio skatinimu, pagarba, pasitikėjimu, dauguma mokinių laikosi susitarimų ir tvarkos. NŠA tyrimo ataskaitoje mokyklos mikroklimatas vertinamas gerai. 5–8 kl. mokiniai teigia, kad „Mokyklos mokytojai ir kiti darbuotojai yra draugiški“ (63,5 proc.), 2–4 kl. (89,4 proc.) ir 5–8 kl. (71,3 proc.) mokinių tėvai – „Mokykloje mokiniai ir mokytojai vieni su kitais elgiasi pagarbiai“, mokytojai – „Mūsų mokykloje vadovai pagarbiai elgiasi su visais mokytojais ir kitais darbuotojais“ (83,2 proc.), „Mūsų mokykloje vadovai pagarbiai elgiasi su visais mokiniais“ (98,1 proc.), „Mūsų mokykloje mokytojai gerbia kiekvieną mokinį (94,5 proc.). Išanalizavus protokolus nustatyta, kad 41 (44 proc.) stebėtoje pamokoje įtraukios kultūros kūrimo aspektas įvardintas kaip pamokos stiprybė, iš jų 7 (17 proc.) kartus akcentuota, kad mokiniai laikosi susitarimų ir tvarkos, 34 (82,9 proc.) – įvardijamas „palankus mikroklimatas“, „pozityvūs santykiai“, „santykiai draugiški“, „siekiama, kad kiekvienas jaustųsi gerai“. Itin puikus įtraukios kultūros kūrimo pavyzdys buvo stebėtas 1b kl. matematikos pamokoje.  Išorės vertintojų komanda patvirtina, kad pozityvus mokinių ir mokytojų tarpusavio bendravimas, pagarba ir pasitikėjimas, įsiklausymas ir išklausymas, palankus mikroklimatas sudaro paveikias sąlygas įtraukiai kultūrai kurti, kiekvieno mokinio ūgčiai. Įtraukios kultūros kūrimas grindžiamas tinkamais ugdymo(si) dalyvių tarpusavio santykiais. Ir tai yra stiprusis mokyklos veiklos aspektas. |
| 2.3. Vertinimas ugdant ir rezultatai, 2 lygis | Įtraukaus ugdymo kontekste vertinimas ugdant ir rezultatai yra vidutiniški.  Pasiekimų vertinimas, esant mokinių įvairovei, neišskirtinis.  Vizito metu vertinimo ugdant dažniausias (moda) įvertis – 2. Analizuojant klasių koncentrus nustatyta, kad 1–4 klasėse vertinimas ugdant vidutiniškai vertintas 2,74 lygiu, o 5–8 klasėse – 2,3 lygiu. Mokytojo metodininko ir eksperto kvalifikacinę kategoriją turintys mokytojai vertinimą ugdant taiko tinkamai – 2,99 lygiu. Mokinių pasiekimų ir pažangos vertinimas reglamentuotas Šiaulių „Juventos“ progimnazijos mokinių pažangos ir pasiekimų vertinimo tvarkoje, patvirtintoje progimnazijos direktoriaus 2019 m. gegužės 10 d. įsakymu Nr. V-56. Dokumente teigiama, kad mokytojas pamokoje stebi mokinius, žino jų gebėjimus, poreikius, mokymosi pasiekimus fiksuoja Mokytojo užrašuose, tačiau išorinio vertinimo metu stebėtas nesistemingas nurodytos informacijos fiksavimas. Nuo 2021 m. rudens pradėtas bendradarbiavimas su VUŠA rengiant elektroninį mokinio asmeninės pažangos (MAP) fiksavimo dokumentą. Mokyklos įsivertinimo (2020) duomenimis, „IQES online“ apklausų rezultatai atskleidė tokias, mokinių nuomone, žemiausias vertinimo ugdant vertes: „galiu pasirinkti atsiskaitomųjų darbų užduotis pagal gebėjimus“ – 1,6 iš 4; „galiu pasirinkti namų darbų užduotis pagal gebėjimus“ – 2,1 iš 4. Tai koreliuoja su žemiausiomis vertėmis, kurios buvo gautos iš mokytojų apklausos rezultatų. NŠA tyrimo duomenimis, 81,6 proc. apklausoje dalyvavusių 1–4 klasių, 61,7 proc. 5–8 klasių mokinių tėvų teigia, kad „mokytojai mano vaikui padeda siekti geriausio rezultato“. Iš 93 stebėtų veiklų 25 (27 proc.) pasiekimų vertinimas, esant mokinių įvairovei, išskirtas kaip tobulintinas pamokos aspektas. Dažniausiai identifikuoti tobulintini dalykai yra šie: neaiškūs ar nepakankamai aiškūs vertinimo kriterijai, nenumatytos vertinimo kriterijų personalizavimo galimybės, neapgalvotas diferencijuotas mokinių vertinimas. Didelis mokinių skaičius klasėse mažina mokytojų gebėjimą suasmeninti, individualizuoti ir pritaikyti ugdymo turinį kiekvienam besimokančiajam.  Vertinimo savaitę formuojamasis vertinimas stebėtose pamokose taikytas nesistemingai: dalis mokytojų neteikė informacijos apie mokinių daromą pažangą, nesudarė sąlygų reflektuoti mokymosi.  Progimnazijoje yra patvirtintas mokinių pažangos stebėjimo, fiksavimo ir pagalbos mokiniui teikimo aprašas, kuriuo vadovaujantis atskirose klasėse yra kaupiami mokinių pasiekimų ir pažangos segtuvai. Segtuvų turinio analizė parodė, kad kaupiami tik diagnostinių arba apibendrinamųjų vertinimų duomenys, taip pat mokinys formaliai pildo įsivertinimo anketą. Sukaupti statistiniai mokinio pasiekimų duomenys netampa jo individualaus mokymosi planu. TAMO dienyne fiksuotos informacijos analizė parodė, kad 5 kl. mokiniai pažymiu vidutiniškai buvo vertinami 2–3 kartus (matematika) (rugsėjo mėn. 5kl. mokiniai pažymiais nevertinami), 6–8 kl. mokiniai – 3–4 kartus (lietuvių k., matematika, anglų k.). Mokymuisi planuoti, stebėti ir koreguoti pavieniai mokytojai naudoja įvairius vertinimo būdus – diagnostinį, formuojamąjį ir apibendrinamąjį, formalųjį ir neformalųjį. Tinkamas vertinimas, įsivertinimas, aiškūs ir pamatuojami pamokos vertinimo kriterijai, jų aptarimas fiksuotas pavienėse pamokose: 1d lietuvių kalbos, 4b lietuvių kalbos, 3c matematikos, 6b1 anglų kalbos, 2b lietuvių kalbos, 5c muzikos, 2b matematikos, 2c muzikos, 3a integruotos pamokos, 6d tikybos pamokose.  Vertinimo metu surinkti ir apibendrinti duomenys leidžia teigti, kad pasiekimų vertinimas, esant mokinių įvairovei, yra vidutiniškas. Jis pripažįstamas kaip tobulintinas aspektas.  Pažangą skatinantis grįžtamasis ryšys yra nesistemingas.  Visiems specialiųjų ugdymo(si) poreikių turinčių mokinių tėvams (globėjams, rūpintojams) mokykla suteikia įvairią informaciją, teikia rekomendacijos apie specialųjį ugdymą. Visiems specialiųjų ugdymosi poreikių mokiniams yra parengtos ir taikomos individualios rekomendacijos ugdymui. Sprendžiant mokinių mokymosi kliūčių įveikimo klausimus direktoriaus pavaduotojai ugdymui organizuoja konstruktyvias mokytojų, dirbančių vienoje klasėje, diskusijas ir bendradarbiavimą, vykdo mokiniams skiriamų namų darbų, mokymosi krūvio, kontrolinių darbų stebėseną ir kontrolę. Vizito metu išanalizavus TAMO dienyno įrašus nustatyta, kad rugsėjo–lapkričio mėn. organizuoti 34 tėvų susirinkimai, 9 iš jų buvo pristatyta vertinimo sistema, numatoma ir aptarta pažanga. Konstatuotina, kad yra mokytojų, kurie užtikrina, jog mokiniams ir jų tėvams laiku būtų teikiama asmeniška ir skatinanti kiekvieną mokinį siekti asmeninės pažangos informacija apie mokymąsi. 28 proc. „IQES online“ apklausoje dalyvavusių pedagogų teigia, kad juos „erzina tėvai, kurie per daug kišasi į vaiko ugdymą“, 15,8 proc. 1–4 klasių ir 24,3 proc. 5–8 klasių mokinių tėvų sako, kad „mokytojams nepatinka aktyviai ugdymosi procesu besidomintys tėvai“. Iš 93 stebėtų veiklų 13 (14 proc.) vertintojai „Pažangą skatinantį grįžtamąjį ryšį“ pažymėjo kaip tobulintiną pamokos aspektą. Fiksuotas nepastovus ar neplėtojamas grįžtamasis ryšys, nurodyti neefektyvios refleksijos pavyzdžiai. Tik 6 proc. stebėtų veiklų (pamokose, neformaliajame ugdyme) vertintojai pažangą skatinantį grįžtamąjį ryšį žymėjo kaip stiprų aspektą: paveikus grįžtamasis ryšys (muzika 5c kl.), abipusiu grįžtamuoju ryšiu (dialogu) taisomos klaidos (lietuvių k. 2b kl., muzika 8ab kl.), po kiekvienos užduoties inventorizuojamas rezultatas pagal kriterijus (fizika 8c kl.), dėmesys kiekvienam mokiniui (anglų k. 5c1 kl.).  Neabejotina, kad reguliarus suasmenintos informacijos apie mokymąsi teikimas, nesėkmių priežasčių identifikavimas ir šalinimas padėtų kiekvienam mokyklos mokiniui siekti maksimalios asmeninės pažangos.  Vertintojų komanda pripažįsta, kad kiekvieno vaiko pažangą skatinantis grįžtamasis ryšys yra neišskirtinis.  Mokyklos rezultatai (pasiekimai ir pažanga) geri.  Mokykloje stebima ir analizuojama visų mokinių daroma pažanga. 2019–2020 m. mokinių mokymosi pasiekimų rezultatai rodo mokinių pažangumą: 1–4 klasės – 99 proc., 5–8 klasės – 99 proc. Aukštesniuoju mokymosi lygiu mokėsi 31 proc. 1–4 klasės mokinių ir 9,1 proc. 5–8 klasių mokinių. 2020–2021 m. m. mokinių mokymosi rezultatai: 1–8 kl. mokinių pažangumas – 99 proc. Aukštesniuoju lygiu mokėsi 26 proc. 1–4 kl., 11,1 proc. 5–8 kl. mokinių. Mokyklos 4, 6, 8 kl. mokinių NMPP rezultatai 2018 m., 2019 m. keletu procentinių punktų aukštesni nei Šiaulių miesto savivaldybės to paties amžiaus mokinių. Mokyklos 4, 6, 8 klasių mokinių 2018, 2019 metų rezultatai aukštesni nei šalies vidurkis. Mokyklos mokinių pasiekimai olimpiadose ženklūs. 2020 m. Lietuvos vaikų ir moksleivių konkurso „Dainų dainelė“ miesto konkurse pasirodė 15, televizijos koncertuose dainavo 12 progimnazijos solistų ir ansamblių. Konkurso laureatais tapo 3 solistai ir 2 ansambliai, kurie dainavo Operos ir baleto teatre vykusiame laureatų koncerte. 2019 m. lapkričio 12 d. ir 2021 m. spalio 19 d. mokiniai (instrumentalistai, solistai, choras ir ansambliai) dalyvavo muzikiniame projekte su Šiaulių kameriniu orkestru „Muzikiniai rudenys“. 2020 m. vyko Nacionalinis B. Dvariono jaunųjų pianistų konkursas, kuriame 2 mokiniai tapo diplomantais, 1 mokinė konkurso laureate. 2020–2021 m. m. instrumentalistai dalyvavo tarptautiniuose ir respublikiniuose konkursuose, kuriuose laimėti 4 „Grand Prix“ ir 15 laureatų vardų. 2020 ir 2021 m. vyko Lietuvos muzikos olimpiados. Mieste laimėtos 2 pirmos, 1 antra vieta; Lietuvoje – 1 antra ir 1 trečia vietos. Mokyklos direktoriaus ataskaitoje nurodoma, kad mokyklos vardą garsino 654 mokiniai (muzikos konkursuose – 371). ŠMSM organizuotose olimpiadose, konkursuose nugalėtojais tapo 14 mokinių (iš jų muzikos konkursuose 10). Mokyklos „Mokinių skatinimo ir drausminimo tvarka“ papildyta E. Balčyčio premijos skyrimo nuostatais (premija skiriama 8 klasės atstovui už aukštus mokymosi pasiekimus, mokyklos vardo garsinimą, aktyvią socialinę, pilietinę ir kt. veiklą per 4 mokslo metus). Siekiant gerinti mokinių pasiekimų rezultatus, atnaujintas Švietimo pagalbos mokiniui teikimo tvarkos aprašas, kuriame aiškiai reglamentuota visų grandžių pagalba, susitarimai; patvirtintas Šiaulių „Juventos“ progimnazijos mokinių mokymosi krūvių reguliavimo tvarkos aprašas. Daugumos mokinių ugdymo(si) pasiekimai atitinka Bendrosiose ugdymo programose keliamus tikslus ir mokykloje besimokančių mokinių galias. Ugdymo(si) pamokoje rezultatai vidutiniški. Kiekvieno mokinio pažanga ugdymo proceso metu vertintojų dažniausiai (moda) įvertinta 2 lygiu. Tik 1, 3–4 klasėse minėtas aspektas vertintas 3 lygiu, o 2, 5–8 klasėse – 2 lygiu. Pamokose, kuriose dominavo sąveikos ir mokymosi paradigmos, vertinimo ugdant kokybė buvo aukštesnė (vertinimo vidurkiai atitinkamai – 3,46). Prasčiausiai įvertintos mokymo (tradicinės) paradigmos pamokos (įvertinimo vidurkis – 1,97). Menkiausia pažanga stebima tose mokinių mokymosi grupėse, kai mokinių skaičius – 9–24. Tuo tarpu mažesnėse arba didesnėse grupėse mokinių pasiekimai ir pažanga diagnozuota ir vertinta tiksliau. Vizito metu nustatyta, kad tik didžiausią – daugiau kaip 30 m. – darbo stažą turintys mokytojai geba vykdyti mokinių pasiekimų ir pažangos stebėseną pamokoje. Nagrinėjant mokymosi rezultatų pozityvią stebėseną pagal mokomuosius dalykus, nustatyta, kad gerai (3 lygiu) tai pavyksta daryti lietuvių k., dorinio ugdymo, užsienio k., matematikos ugdomosiose veiklose. Iš 93 stebėtų veiklų 30 veiklų (32 proc.) (pamokose, neformaliajame ugdyme) vertintojai rezultatus pažymėjo kaip tobulintiną aspektą: pamokos uždavinys nepamatuojamas, projektuojamų kompetencijų lygis ir apimtis nederinama su kiekvienu mokiniu, kompetencijų ugdymas neplanuotas, nematuotas.  Vertinimo metu surinkti ir apibendrinti duomenys leidžia teigti, kad rezultatai (pasiekimai ir pažanga) bendrąja prasme vertinami gerai. |
| ***Stiprieji vertinamos srities veiklos aspektai*** | Švietimo specialistų pagalba užtikrina lygias galimybes visiems. Įtraukios kultūros kūrimas grindžiamas tinkamais ugdymo(si) dalyvių tarpusavio santykiais. |
| ***Tobulintini vertinamos srities veiklos aspektai*** | Planavimo pamokoje lankstumas ir nuoseklumas realizuojant universalaus dizaino principus.  Sąlygų sudarymas skirtingiems mokiniams strategiškai taikyti ir įvairiais būdais pademonstruoti žinojimą.  Pasiekimų vertinimas esant mokinių įvairovei. |
| ***Vertinamos srities rekomendacijos*** | 1. Planuojant ugdymą(si) pamokose, numatyti pamatuojamą, lankstų pamokos uždavinį, metodų ir priemonių pasirinkimus mokiniams.  2. Pasitelkiant mokykloje dirbančius švietimo pagalbos specialistus, ieškoti veiksmingiausių įsitraukimo į mokymo(si) procesą būdų, užtikrinančių motyvuojančią visų ir kiekvieno mokinio įtrauktį pamokoje.  3. Plėsti medžiagos pateikimo būdų pamokose įvairovę (ypač mokymosi veikiant praktiškai), padedančią patirti sėkmę įvairių poreikių ir gebėjimų mokiniams.  4. Reguliariai teikti mokiniams suasmenintą informaciją apie mokymąsi, padėti kiekvienam mokyklos mokiniui siekti maksimalios asmeninės pažangos identifikuojant ir šalinant jo nesėkmių priežastis. |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

**Progimnazijos vadovams**

* Siekiant bendruomenės narių didesnės įtraukties ir atsakingo dalyvavimo, dalijantis

lyderyste numatyti asmenis, atsakingus už veiklų, priemonių įgyvendinimą, ir konkretų įgyvendinimo laiką (tai sudarytų sąlygas plano įgyvendinimo stebėsenai). Nuosekliai, tikslingai ir sistemingai vykdyti ugdymo proceso stebėseną.

* Inicijuoti sistemingą ir kryptingą mokytojų, pagalbos mokiniui specialistų

bendradarbiavimą planuojant ir organizuojant ugdymą, t. y. kartu rengti pritaikytas ir individualizuotas programas, pamokų planus, aptarti pastoliavimo variantus dėl mokiniams atsirandančių asmeninių, programos ar gebėjimų kliūčių (numatyti mokymąsi lengvinančias aplinkas, priemones, tinkamiausius organizavimo būdus, tikslingą diferencijavimą ir kt.), tai sudarytų prielaidas specialiųjų ugdymosi poreikių mokiniams mokytis pagal savo galimybes, tačiau integruotai su klasės kolektyvu, kartu vykdyti refleksijas apie priimtų sprendimų poveikį mokinio visybiškai pažangai.

*Pastebėtina, kad progimnazija jau turi įdirbį veikdama šiuo aspektu, tačiau bendradarbiavimui dar stinga sistemingumo, nuoseklumo.*

**Metodinei tarybai**

Stiprinti profesinės tarpusavio paramos kultūrą – plėsti kolegialaus grįžtamojo ryšio aprėptis mokykloje stebint, analizuojant ir vertinant kolegų pamokas įtraukiojo ugdymo aspektu.

**Veiklos kokybės įsivertinimo grupei**

Siekiant tobulinti duomenimis grįstų sprendimų priėmimą, rekomenduojama mokyklos veiklos kokybės įsivertinimo rezultatus analizuoti mokyklos pažangos įtraukiojo ugdymo link požiūriu, įsivertinimo išvadas formuluoti ne tik pagal apklausų, bet ir formaliojo, neformaliojo vaikų švietimo veiklų stebėjimo mokykloje dokumentų, kitų šaltinių analizės rezultatus.

**Progimnazijos savininkui – Šiaulių miesto savivaldybei (**[**Švietimo, kultūros ir sporto skyriui)**](https://www.akmene.lt/pirma-kolona/kontaktine-informacija/27/svietimo-kulturos-ir-sporto-skyrius/d19)

Skirti lėšų greitos interneto duomenų perdavimo spartos paslaugai mokyklos erdvėse finansuoti. Įsteigti ir finansuoti švietimo pagalbos specialistų – 0,75 specialiojo pedagogo, logopedo – pareigybes mokykloje, psichologo pareigybę.

**Lietuvos Respublikos švietimo, mokslo ir sporto ministerijai**

Užtikrinti kompleksinę pagalbą mokykloms (praktinio pobūdžio specializuotos kvalifikacijos tobulinimo programos, lėšos švietimo pagalbos specialistų pareigybėms finansuoti, mokytojams perkvalifikuoti į švietimo pagalbos specialistus, tikslinės lėšos priemonėms įsigyti, edukacinėms aplinkoms kurti) organizuojant ir vykdant veiksmingą įtraukųjį ugdymą.

Vadovaujančioji vertintoja  Romualda Stovolos

Vertinimo skyriaus vedėja Snieguolė Vaičekauskienė